Broj: 711-I-1995-Pp-383/22-02-23

Zagreb, 26. rujna 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI) te članka 17. Pravilnika o načinu rada i odlučivanja Povjerenstva za odlučivanje o sukobu interesa („Narodne novine“, broj 105/14.), **u predmetu** **obveznika Damira Rukavine, gradonačelnika Grada Crikvenice**,na stručnom sastanku Povjerenstva održanom dana 26. rujna 2022., donosi sljedeći

 **ZAKLJUČAK**

1. **Pismeno zaprimljeno u Povjerenstvu 24. kolovoza 2022., pod brojem 711-U-7468-R-244/22-01-2, u dijelu koji se odnosi na postupanje državne službenice Ministarstva turizma i sporta u vezi rada disco kluba na bazenima Selce, ne sadrži povod za postupanje Povjerenstva, obzirom da se ti navodi ne odnose na osobu koja se smatra obveznikom u smislu odredbi ZSSI-a.**
2. **Postupak za odlučivanje o sukobu interesa protiv obveznika Damira Rukavine, gradonačelnika Grada Crikvenice, u odnosu na okolnost dobivanja prava na koncesiju, neće se pokrenuti, budući da nije utvrđeno da bi obveznik sklopio ugovor o koncesiji s Gradom Crikvenicom.**

Obrazloženje

Povjerenstvo je dana 24. kolovoza 2022. zaprimilo neanonimnu prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-7468-R-244/22-01-2. U predmetnoj prijavi navode se okolnosti vezane uz postupanje državne službenice Ministarstva turizma i sporta povodom rada disco kluba na bazenima Selce. Također se navodi da je gradonačelnik Grada Crikvenice involviran u rad svih terasa na bazenima Selce i drugim u Crikvenici te da sebi izdaje koncesijska rješenja.

Člankom 3. ZSSI-a propisano je tko se smatra obveznikom u smislu navedenog Zakona i na koje osobe se navedeni Zakon primjenjuje. Time je ujedno određen i krug osoba na koje se navedeni Zakon primjenjuje, odnosno djelokrug samog Povjerenstva.

Članak 3. ZSSI-a ne propisuje da su obveznici državni službenici te se na njih stoga ne primjenjuju odredbe ZSSI-a, niti njihovo postupanje suprotno odredbama ZSSI-a može predstavljati povod za postupak u kojem bi Povjerenstvo utvrđivalo postojanje povrede toga Zakona, slijedom čega pismeno podnositelja prijave ne sadrži povod za postupanje Povjerenstva u dijelu koji se odnosi na okolnosti vezane uz postupanje državne službenice Ministarstva turizma i sporta.

Sukladno navedenom, Povjerenstvo je donijelo odluku kao u točki I. izreke ovoga zaključka.

Nadalje, člankom 3. stavkom 1. točkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona. Uvidom u Registar obveznika koji vodi Povjerenstvo, utvrđeno je da je Damir Rukavina obnašatelj dužnosti gradonačelnika Grada Crikvenice u mandatima 2013. – 2017. te 2017. – 2021. kao i da trenutno obnaša navedenu dužnost s početkom mandata 4. lipnja 2021. Slijedom navedenog, povodom obnašanja navedene dužnosti, Damir Rukavina obvezan je postupati sukladno odredbama ZSSI-a.

Povjerenstvo je radi utvrđivanja postoje li pretpostavke za pokretanje postupka protiv obveznika Damira Rukavine u odnosu na okolnosti iz prijave podnositelja dopisom Broj: 711-I-1677-R-244/22-02-23 od 31. kolovoza 2022. zatražilo od Grada Crikvenice očitovanje je li Grad Crikvenica sklopio ugovor o koncesiji u kojem bi koncesionar bio Damir Rukavina.

Grad Crikvenica, Upravni odjel za investicije, prostorno uređenje i imovinu, očitovao se dopisom KLASA: 044-01/22-01/02, URBROJ: 2170-5-07/01-22-2, od 16. rujna 2022. u kojem se navodi da je uvidom u evidencije dostupne tom odjelu i evidencije Grada Crikvenice, utvrđeno da Damir Rukavina, koji je ujedno gradonačelnik Grada Crikvenice, nije sklopio ugovor o koncesiji s Gradom Crikvenicom.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona. Sukladno stavku 3. istog članka ZSSI-a postupak nije dopušteno pokrenuti na temelju anonimne prijave.

Člankom 42. stavkom 1. ZSSI-a propisano je da je Povjerenstvo dužno, kada utvrdi da su ispunjene pretpostavke za pokretanje postupka iz članka 41. stavka 1. istog Zakona, obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Člankom 9. stavkom 1. ZSSI-a propisano je da obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes.

Stavkom 2. istoga članka ZSSI-a propisano je da će se obveznik izuzeti, ako nije drukčije propisano zakonom, od donošenja odluka, odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba

odnosno poslodavaca kod kojih je bio u radnom odnosu u posljednje dvije godine prije stupanja na dužnost.

Nastavno na sve navedeno, s obzirom na to da iz očitovanja Grada Crikvenice proizlazi da obvezniku Damiru Rukavini, gradonačelniku Grada Crikvenice, nije dodijeljena koncesija od strane Grada Crikvenice, nije utvrđeno da bi koristio ovlasti koje ima povodom obnašanja navedene dužnosti kako bi za sebe postigao osobnu korist, te su navodi prijavi ocijenjeni nevjerodostojnima i neosnovanima, slijedom čega u konkretnom slučaju nisu ispunjene pretpostavke za pokretanje postupka protiv obveznika zbog moguće povrede odredbi ZSSI-a

Sukladno navedenom, Povjerenstvo je donijelo odluku kao u točki II. izreke ovoga zaključka.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Damir Rukavina, osobnom dostavom
2. Podnositelju prijave na znanje, putem e-mail adrese

 3. Pismohrana